משרד ראש ממשלת הממלכה המאוחדת

משרד ראש הממשלה הממלכה המאוחדת (באנגלית: United Kingdom Prime Minister's Office) תומך בעבודתו של ראש הממשלה בתפקידיו הביצועיים, הפרלמנטריים והמפלגתיים. המשרד ממוקם ברחוב דאונינג 10, ולעיתים קרובות המונחים "דאונינג סטריט" ו"מספר 10" משמשים כמטונימים למשרד עצמו.

מבחינה טכנית, משרד ראש הממשלה מהווה חלק ממשרד הקבינט, אך בפועל הוא נחשב לגוף מובחן מבחינה ארגונית. המשרד מאויש על ידי שילוב של פקידי שירות ציבורי, המחויבים לאי-תלות פוליטית, לצד יועצים, שממונים באופן פוליטי. התפקיד הבכיר ביותר בקרב הפקידים הציבוריים הוא המזכיר הפרטי הראשי של ראש הממשלה, ואילו התפקיד הבכיר ביותר בקרב היועצים המיוחדים הוא ראש סגל דאונינג 10 .

מכיוון שמשרד ראש הממשלה משויך רשמית למשרד הקבינט, הוא מדווח ישירות למזכיר הקבינט. דלת מקשרת בין דאונינג 10 לווייטהול 70 מאפשרת גישה ישירה בין שני המשרדים עבור מספר מצומצם של אנשים.

 התפתחות ומבנה 
תפקיד ראש הממשלה בממלכה המאוחדת התפתח בהדרגה לאורך השנים, וכך גם משרד ראש הממשלה:

 ראש הסגל של דאונינג 10 (Chief of Staff) 

ראש הסגל של דאונינג 10 הוא היועץ הפוליטי הבכיר ביותר של ראש הממשלה. בניגוד למזכיר הפרטי הראשי, ראש הסגל הוא מינוי פוליטי ולא פקיד ממשלתי. הוא אחראי על תיאום בין הגורמים המקצועיים ליועצים הפוליטיים וממלא תפקיד מרכזי בגיבוש מדיניות ובקבלת החלטות. פעמים רבות ראש הסגל הופך לדמות הדומיננטית ביותר במשרד ראש הממשלה, המשמשת כיד ימינו של ראש הממשלה עצמו.

 המזכיר הפרטי הראשי (Principal Private Secretary – PPS) 

המזכיר הפרטי הראשי הוא הפקיד הציבורי הבכיר ביותר במשרד ראש הממשלה. תפקידו העיקרי הוא לתאם את עבודתו היומיומית של ראש הממשלה, לקבוע את לוח הזמנים שלו ולוודא שהעבודה הממשלתית מתנהלת בצורה חלקה. הוא גם מקשר בין ראש הממשלה לשאר הגופים הממשלתיים ומייעץ לו בעניינים אדמיניסטרטיביים. תפקיד זה מאויש על ידי פקיד ציבורי מקצועי, כך שהוא אינו משתנה בהכרח כאשר הממשלה מתחלפת.

 המזכיר הראשי לראש הממשלה 

תפקיד פוליטי בכיר במשרד ראש ממשלת הממלכה המאוחדת, האחראי לפיקוח על עבודת משרדי הממשלה ולוודא כי המדיניות שנקבעת על ידי ראש הממשלה מתורגמת לתוכניות פעולה. הוא פועל בשיתוף הדוק עם יחידת המדיניות של דאונינג 10 ועם משרד ראש הסגל, במטרה ליישם את תוכנית הממשלה לשינוי (Government’s Plan for Change) ולהבטיח שהיעדים האסטרטגיים של ראש הממשלה מתקדמים בהתאם ללוחות הזמנים.

 המזכיר הפרטי (Private Secretary) 
המזכירים הפרטיים הם עוזרים אישיים בכירים של ראש הממשלה, שכל אחד מהם אחראי על תחום מסוים, כמו יחסי חוץ, ביטחון או ענייני חקיקה. המזכירים הפרטיים מסייעים לראש הממשלה הן מבחינה מנהלית והן מבחינה פוליטית, והם נחשבים לאנשי אמון שלו.

 יחידת המדיניות (No.10 Policy Unit) 

יחידת המדיניות של דאונינג 10 אחראית על פיתוח מדיניות ממשלתית וגיבוש הצעות חוק. בראש היחידה עומד יועץ פוליטי בכיר, והיא מורכבת מצוות מומחים שמספקים לראש הממשלה ניתוחים והמלצות. מטרתה העיקרית היא לתכנן אסטרטגיות ארוכות טווח ולוודא שמדיניות הממשלה מתואמת בין משרדי הממשלה השונים. תפקיד זה נוצר על ידי מרגרט תאצ'ר כדי לוודא שראש הממשלה לא רק מגיב להתרחשויות, אלא גם יוזם מהלכים אסטרטגיים.

 יחידת הביצוע (Delivery Unit) 
יחידת הביצוע היא גוף שמטרתו לוודא שהחלטות ראש הממשלה מיושמות בפועל. אם יחידת המדיניות מתכננת את המדיניות, יחידת הביצוע דואגת ליישום שלה. היחידה הוקמה במקור בתקופתו של טוני בלייר וחודשה שוב ב-2021 על ידי בוריס ג'ונסון. היא עוקבת אחרי ביצועי הממשלה ומנסה לשפר את יישום ההחלטות בשטח.

 יחידת האסטרטגיה (Strategy Unit) 
יחידת האסטרטגיה פועלת במקביל ליחידת המדיניות, אך עוסקת בתכנון לטווח הארוך. תפקידה הוא להציע רעיונות חדשים ולבנות חזון ממשלתי שיסייע לפתור בעיות כלכליות וחברתיות. היחידה עוזרת לממשלה לא רק להגיב למשברים, אלא גם לחשוב קדימה ולתכנן רפורמות משמעותיות.

 מנהל מערך התקשורת (Downing Street Director of Communications) 

תפקיד האחראי על ניהול מערך התקשורת של ראש ממשלת הממלכה המאוחדת. בעל התפקיד משמש כיועץ מיוחד (Special Adviser) המתמנה על־ידי ראש הממשלה. בספטמבר 2022, עם הקמת ממשלת ליז טראס, חולק התפקיד לשני תחומים: תחום פוליטי ותחום ממלכתי. כאשר מנהל תקשורת פוליטי מתמקד בקמפיינים, מסרים מפלגתיים ותדמית ראש הממשלה. לעומת זאת מנהל תקשורת ממשלתי אחראי על תיאום המסרים של כלל משרדי הממשלה במסגרת השירות הציבורי (Civil Service).

 מזכיר העיתונות של דאונינג 10 (Downing Street Press Secretary) 

יועצו של ראש ממשלת הממלכה המאוחדת לענייני תקשורת חדשותית וניהול תדמית הממשלה הבריטית בתקשורת. התפקיד פועל במסגרת לשכת ראש הממשלה ועוסק בניסוח מסרים פוליטיים, בתיאום עם ראש מערך התקשורת. הוא יכול להופיע בתדרוכים רשמיים או לא־רשמיים בשם ראש הממשלה (בדרך כלל “briefings to the Lobby”). לעיתים גם מייצג את ראש הממשלה בתדרוכים טלוויזיוניים או ברשתות החברתיות.

לעיתים ממלא את התפקיד במקביל או במקומו של הדובר הרשמי (כפי שתוכנן ב־2020 עם אלגרה סטרטון).

 הדובר הרשמי של ראש הממשלה (Prime Minister’s Official Spokesperson) 

הדובר הרשמי הוא עובד ציבור בכיר בשירות המדינה הבריטי, שתפקידו לייצג את ראש הממשלה והממשלה בפני כלי התקשורת, תוך שמירה על עצמאותה ואמינותה של מערכת השירות הציבורי. הדובר אחראי למסור תדרוכים לעיתונאים כמעט מדי יום כאשר הפרלמנט מכונס. הוא מציג לעיתונות את עמדת ראש הממשלה בנושאים אקטואליים ומספק מידע מקדים על הודעות ממשלתיות הצפויות להתפרסם במהלך היום. לקראת סוף השבוע נמסרים תדרוכים מיוחדים לכתבי העיתונות של ימי ראשון.

 משרד העיתונות של דאונינג 10 (Press Office) 
אחראי על יחסי הציבור של ראש הממשלה. הוא כולל דוברים רשמיים שמייצגים את ראש הממשלה בתקשורת, מכינים הודעות לתקשורת ומנהלים את הקשרים עם עיתונאים. בראש המשרד עומד מנהל התקשורת, שהוא מינוי פוליטי ונחשב לאחת הדמויות המשפיעות ביותר בסביבת ראש הממשלה. תפקידו העיקרי הוא לשלוט בנרטיב הציבורי ולוודא שהמסרים של הממשלה מועברים בצורה אפקטיבית לציבור. המשרד יושב בדאונינג 12..

 המשרד הפרטי של ראש הממשלה (Prime Minister's Private Office) 
זהו הצוות הפנימי שמנהל את חיי היום-יום של ראש הממשלה. כולל את:

 המזכירים הפרטיים
 עוזרים אדמיניסטרטיביים
 צוות הלשכה שמטפל בפניות, מכתבים ולוח הזמנים של ראש הממשלה

 כוח אדם 
עם הגידול בגודלו של משרד ראש הממשלה, ובמקביל לכך, עלייה במספר היועצים המיוחדים שמונו על בסיס פוליטי, המבנה הארגוני של דאונינג 10 הפך למורכב יותר. לצד המשרד הפרטי – שקיים בצורתו הנוכחית לפחות מאז המאה ה-19 – החלו לפעול בתוך דאונינג 10 יחידות נוספות. חלק מהיחידות, כמו יחידת המדיניות ומשרד העיתונות, הן מוסדות ותיקים. אחרות הן חידושים שנוספו בשנים האחרונות, כמו יחידת הביצוע, יחידת מדע הנתונים, יחידת ענייני חקיקה ויחידת האסטרטגיה. אין נתונים מקיפים שמתפרסמים באופן קבוע לגבי הגודל המדויק של דאונינג 10, אך ההערכה היא שכיום עובדים במשרד כ-300 פקידי שירות ציבורי ויועצים פוליטיים (SpAds).

צוות העובדים בדאונינג 10 מתחלק לשלוש קטגוריות עיקריות:

 יועצים מיוחדים (SpAds) – ממונים פוליטיים.
 פקידי שירות ציבורי (Civil Servants) – משרות ממשלתיות קבועות.
 צוותים קבועים בבניין – כמו טבחים, מאבטחים ואנשי תחזוקה, האחראים על ניהול ותפעול המבנה.

אמנם מספר רב של פקידי שירות ציבורי עובדים במשרד ראש הממשלה, אך בשנים האחרונות מרבית התפקידים הבכירים אוישו על ידי מינויים פוליטיים.

 ראו גם 

 קבינט נשיא הרפובליקה הצרפתית
 משרד הרשות המבצעת של נשיא ארצות הברית
 משרד ראש הממשלה

 הערות שוליים 

קטגוריה:ראש ממשלת בריטניה
קטגוריה:משרדי ממשלת בריטניה